Kirch un Fasnet sin jo irgendwii verbunde, au wenn sich d Fasnetologe no nit einig sin, wiiviil do chrischtlich oder heidnisch isch. S het sich halt au gar viil gmischt mit de Zit. Aber ä Wisse um de Zämmehang zwische Narretei un Vergänglichkeit, Tor un Tod, mien d Mensche, friehjer wenigschtens, ghet hen, sunsch gäb s jo nit des berühmte Bild vum Pieter Bruegel d. Ä., mit em Titel Kampf der Fastnacht mit den Fasten, wo s d Mensche in de linke Bildhälfti vor em Wirtshuus wild triibe, in de linke Bildhälfti aber s gottesfürchtige Läbe dargeschtellt isch. Des Gmälde hängt in Wien im Kunsthistorische Museum in de Abteilung Flämische Malerei, un i kann jedem Chrischt un jedem Narr, ob numme Chrischt oder numme Narr, ob chrischtlicher Narr oder närrischer Chrischt, ob Dauer-oder bloßer Fasnetnarr, heiß empfehle, sell Bild dert aaluege. Aber so eng isch d Verbindung zwische Kirch un Fasnet nit, dass an Fasnet numme Chrischte Narre sin un alli Narre Chrischte. Obwohl - un des fallt mr grad ii - s bekannteschte Narrebuech bi uns im ditsche Kulturkreis s Narreschiff vum Sebastian Brant isch, un im Vorwort vu demm doomoolige best-seller schtoht deklariert: Zu nutz und heylsamer ler / vermanung und erfolgung der wyßheit / vernunfft und guter sytten: Ouch zu verachtung und straff der narrheyt / blintheyt yrrsal und dorheit aller stat / und geschlecht der menschen.